Gara Paris-Montparnasse

Gara Montparnasse (în franceză Gare Montparnasse) este una dintre cele șase terminale feroviare majore ale Parisului, situată în arondismentele 14 și 15. Ea a fost deschisă în 1840, reconstruită în 1852 și apoi reconstruită complet mai la sud în 1969. Un tren tras de o locomotivă cu abur a deraiat în anul 1895 și s-a prăbușit prin pereții gării direct în stradă; există o fotografie binecunoscută a evenimentului și reproduceri la scară reală într-un muzeu feroviar din America de Sud. Gara este folosită de trenurile intercity TGV care merg spre vestul și sud-vestul Franței, având ca destinații orașele Tours, Bordeaux, Rennes și Nantes, precum și de trenurile suburbane și regionale de pe rutele transilien Paris - Montparnasse. Ea este deservită de stația de metrou Montparnasse - Bienvenüe. După cum sugerează și numele, gara este situată în cartierul Montparnasse. Istoric Gara Montparnasse a fost deschisă în 1840 sub numele de Gare de l'Ouest,, fiind ulterior redenumită. O a doua stație a fost construită între 1848 și 1852. La 25 august 1944, guvernatorul militar german al Parisului, generalul von Choltitz, s-a predat cu garnizoana sa generalului francez Philippe Leclerc la vechea gară, după ce a refuzat să se supună ordinului direct al lui Adolf Hitler de a distruge orașul (vezi Eliberarea Parisului). În anii 1960 a fost construită o gară nouă care a fost integrată într-un complex de clădiri de birouri. În 1969 gara veche a fost demolată și pe locul ei s-a construit Turnul Montparnasse. Un terminal nou a fost construit în 1990 pentru linia TGV Atlantique, de unde pleacă pentru trenuri spre sudul Franței. Deraierea din 1895 Gara Montparnasse a devenit renumită pentru deraierea pe 22 octombrie 1895 a trenului expres Granville-Paris, care a depășit opritorul tampon. Locomotiva a mai parcurs o distanță de aproape 30 de metri de locul unde trebuia să se oprească, a dărâmat un zid gros de 60 centimetri, a traversat o terasă și s-a prăbușit prin pereții stației, căzând în Place de Rennes de la înălțimea de 10 metri, unde s-a oprit în poziție oblică. Doi dintre cei 131 de pasageri au fost răniți, în afară de fochist și de cei doi conductori. Singura persoană decedată a fost o femeie aflată pe strada de dedesubt, Marie-Augustine Aguilard, care preluase temporar sarcina de muncă a soțului ei în timp ce el plecase să cumpere ziare. Ea a fost ucisă prin căderea zidăriei. Compania feroviară a plătit mai târziu cheltuielile de înmormântare și a oferit o pensie pentru cei doi copii ai ei. Accidentul a fost cauzat de o frână Westinghouse defectă și de mecanicul locomotivei, care accelerase încercând să recupereze o întârziere. Un conductor a primit o amendă de 25 de franci, iar mecanicul locomotivei o amendă de 50 de franci. O replică a accidentului de tren a fost recreată în afara clădirilor muzeului Mundo a Vapor (în română Lumea Aburului) din Brazilia, în statul cel mai sudic, Rio Grande do Sul, în orașul Canela. Linii regionale În afară de trenurile naționale care pleacă din Montparnasse, SNCF, compania națională de căi ferate, operează o serie de linii regionale din această gară, care servesc suburbiile Parisului sau localități din împrejurimi. SNCF Gare Montparnasse - Dreux SNCF Gare Montparnasse - Mantes-la-Jolie SNCF Gare Montparnasse - Montfort l'Amaury Me SNCF Gare Montparnasse - Plaisir Grignon SNCF Gare Montparnasse - Rambouillet SNCF Gare Montparnasse - Sèvres Rive Gauche SNCF Gare Montparnasse - Versailles-Chantiers Note Legături externe Gare Montparnasse – current photographs and of the years 1900. Satellite image from Google Maps Mundo a Vapor Museum The Brazilian museum which contains the 1895 derailment accident replica.